Kuolleita, eläkeläisiä ja työpaikan saaneita siivottu työttömyystilastoista – Siivous selittää osittain Pirkanmaan parantuneet tilastot

Työttömyys on alentunut roimasti Pirkanmaalla ja Tampereen seudulla, mutta työllisyys ei ole parantunut läheskään samassa suhteessa. Kummalliseen ilmiöön on yksi iso syy. Työttömyystilastot ovat siistiytyneet, koska työttömien tilastoista on putsattu pois heitä, jotka eivät ole enää aikoihin olleetkaan työttömiä. Työttömiä on saanut työpaikan, siirtynyt eläkkeelle, jäänyt äitiysvapaalle, aloittanut opiskelun. Työttöminä tilastoissa näkyvistä jotkut ovat jopa kuolleet. Entisiä työttömiä näkyy työttömien kirjoissa yhä siksi, että Kelan ja työttömyyskassojen järjestelmät eivät ilmoita TE-toimistolle, kun henkilö löytää työpaikan tai hänen työttömyytensä jostain muusta syystä päättyy. Ilmiö on tullut näkyviin nyt, koska TE-toimisto on vuoden alusta lähtien haastatellut työttömät kolmen kuukauden välein ja koska Tampereen ja Pirkanmaan yhdeksän muun kunnan työllisyyskokeilussa omavalmentajat ottavat aktiivisesti yhteyttä työttömiin. –On käynyt useasti niin, että omavalmentajan ottaessa yhteyttä työttömään onkin osoittautunut, ettei tämä ole enää aikoihin ollut työtön, Tampereen kaupungin työllisyyspalvelujen ohjelmajohtaja Regina Saari kuvaa. "Tilastoista siivottu pois merkittävä määrä" Tampereen kaupungin työllisyyspalvelujen suunnittelija Teuvo Moilanen ei pysty täsmällisesti kertomaan, kuinka paljon virheellisesti työttömäksi merkittyjä on siivottu Tampereen ja muiden kokeilukuntien työttömyystilastoista, mutta toteaa määrän olevan merkittävä. –Siitä kertoo sekin, että vaikka työttömyys on vähentynyt, työllisyys ei ole samaa tahtia noussut, Regina Saari mainitsee. Vielä joitakin vuosia sitten työttömien piti ilmoittautua säännöllisesti työvoimatoimistossa, mutta ei enää. Pirkanmaalla tästä luovuttiin vieläpä muuta maata aiemmin, jo vuonna 2012. Saari uskoo tässä olevan yksi syy siihen, että Pirkanmaalla on viime vuodet ollut muuta maata korkeampi työttömyys. –Ja osaksi tästä syystä Pirkanmaalla työttömyys on nyt vähentynyt keskimääräistä enemmän. Työllisyystilastojen syksyn mittaan tapahtuneeseen kaunistumiseen Pirkanmaalla on toki myös muita syitä, kuten työllisyystilanteen aito paraneminen ja kausivaihtelu. Työttömyys väheni 25 prosenttia Pirkanmaalla Katsoo sitten Suomen, Pirkanmaan, Tampereen seudun tai Tampereen lukuja, työttömyys on vähentynyt merkittävästi. Pirkanmaalla työttömiä oli tämän vuoden lokakuussa yli 9 000 vähemmän kuin lokakuussa vuosi sitten. Näitä kahta kuukautta verrattaessa työttömyys vähentyi Pirkanmaalla peräti neljänneksen. Työttömyysaste oli Pirkanmaalla lokakuussa 11 prosenttia, Tampereen kahdeksan kunnan seutukunnassa 11,4 prosenttia ja Tampereella 13,5 prosenttia. Koko maan työttömyysaste oli alhaisempi: 10,4 prosenttia. Työttömyys on laskenut Pirkanmaalla enemmän kuin maassa keskimäärin. Kun vuosi sitten lokakuussa työttömänä oli lähes 36 000 pirkanmaalaista, tämän vuoden lokakuussa heitä oli vajaat 27 000. Työttömyys on vähentynyt varsinkin rakentamisessa, kuljetuksessa sekä korjaus-, prosessi- ja valmistustyössä. Koko maassa oli lokakuussa 272 500 työtöntä työnhakijaa. Se on 56 400 vähemmän kuin vuotta aiemmin. Hyvästä suunnasta huolimatta työttömiä oli Pirkanmaalla lokakuussa lähes 8 000 enemmän kuin lokakuussa 2008. Rakennetyöttömyys ja pitkäaikaistyöttömyys ovat Pirkanmaalla yhä maan kärkeä. Työllisyysaste, joka kertoo työssä olevien osuuden 15–64-vuotiaista, osoittaa työssä olevien määrän kasvaneen Suomessa viime vuosina. Tämän vuoden lokakuussa se oli 70 prosenttia, kun vuonna 2014 se oli 67,6 prosenttia. Juuri ennen pitkää taantumaa, vuoden 2008 lokakuussa, työllisyysaste oli 70,2 prosenttia. Lähde: Pirkanmaan TE-toimiston lokakuun työllisyyskatsaus ja Tilastokeskus .